Bujur-bujur rami pada esuk bubuhan abal-abal maliput sidang KDRT = Kakarasan Dalam Rumah Tangga-Ancah. Samuaan bubuhannya itu baruku ha pulang di wadah parsidangan, sudah ditagur hakim bakali-kali, tatap mu’ul, tatap ma isap ruku.
Jabul kukus dalam wadah parsidangan, sampai-sampai hakim kapalakan (keasapan), bahkan ada nang ma-isap ruku manyan, baunya nang kaya urang mangiyau 70 jin gasan minta numur buntut.
Handak diusir, katiyanya hakim takutan wan bubuhannya, kena, jar hati hakim, sidang tabuka artinya bibas dihadiri wan jua bibas dilihati umum, tapi bubuhan wartawan maliput dijauhakan alias diusir. Karana takutan dibaritakan me-usir wartawan nang kaya itu, tapaksa hakim mambiarakan bubuhannya dalam wadah sidang baruku tarus sambung puting. Bujur nang kaya ruku dapat jatah pambagian.
Daur ha pulang (kacau ha lagi)… Nang baruku manyan, imbah habis sabilah sambung pulang sabilah ruku manyan nang hanyar, makin palak wadah sidang, maka hakim nang manyidang kada kawa tacium kukus (asap) ruku, apalagi ruku manyan nang baunya malabihi bau bidawang karing. Bujur-bujur rasa sulidaritas bubuhannya wan si Ancah itu katalaluan.
Lima kali sudah hakim ka luar wadah sidang hanya gasan bahinak nang talunggar. Satiap 10 manit hakim ka luar.
“Kalu nang kaya ini aku kada tahan,” jar hakim Juntakjuntak alias hakim Gabin Barandam magarunum. Ngaran hakim itu Juntakjuntak SH.Mhum. Tapi ada aliasnya Yaitu Gabin Barandam (mana ada ngaran hakim pakai alias, elegal banarai, tapi di dunia wawaluhan ini di-ulah ada). Saumuran hidupnya hakim Juntakjuntak, artinya kada kawa wan kada siap manyantak, kada suwah ma-isap ruku, apalagi ruku manyan di bungkus daun jagung. Ruku itu kan isapannya bubuhan urang nang mangaku-ngaku dukun gasan mangiyau jin. Ini malah di-isap pangunjung sidang, nang kaya apa kada kapalakan majalis hakim. Maklum kisah waluh ini di ruang sidang dianggap kada papa baruku. Kalu kada wawaluhan, tantunya baruku di ruang sidang sama kada manghurmati hakim. Sanksinya barat, labih barat pada batu dacing…
Ka-ampihannya Hakim Juntakjuntak manunda sidang sampai 10 hari ka balakang.
“Sidang tapaksa diundur, karana majalis hakim kada kawa manahan bau kukus ruku bubuhan pangunjung sidang…,” jar hakim Juntakjuntak. Nang langsung disambut pangunjung sidang wan suara riuh kada karuan tampuh, pas banar di tangah pasar hayam.
Paning lalat bubuhannya mandangar sidang KDRT Ancah ditunda.
Ancah maka am nang duduk di bangku pasakitan (terdakwa) karinyum-karinyum muntungnya nang kaya urang kasukaan sidangnya diundur.
Handap kisah sampai waktu panundaan sidang 10 hari. Sidang dibuka pulang di wadah sidang nang sama. Tapi karana bubuhannya tahu kalamahan Hakim Juntakjuntak kada kawa tacium kukus ruku. Maka di wadah sidang itu bubuhannya barukuan pulang, tamasuk Ancah sabagai tadakwa umpat baruku, hakim tapaksa manyidang walau sidin mamakai maskir (masker) dua lapis. Salain maskirnya dua lapis, hakim jua manyamprut maskirnya wan minyak harum bacampur minyak bubut 7 Jumahat.
Balum lagi sidang sampai pada pamariksaan tadakwa, hakim Juntakjuntak ka-ampihannya liut (ambruk) tumatan wadah duduknya. Sakalinya hakim nang dikanal paling adil itu siup (pingsan) karana kabanyakan tahiyut kukus ruku. Bujur-bujur racun kukus itu. Talalu (injam istilah ampun Rhoma Irama-terlalu).
Untung pas hakim siup, ada Julak Ibus nang kabalujuran (kebetulan) singgah ka pangadilan. Julak Ibus nang ba-isi kabisaan ma-ampihakan urang siup dalam sakajap, umpat baparak, sidin takajut malihat nang siup itu kada lain si Juntakjuntak nang jadi kawan sidin sawaktu anum dahulu.
Hanya saja Julak Ibus kalah nasib wan kawan sidin itu. Maklumai Julak Ibus hanya kawa lulus SMA. Itu pun SMA-nya lulusan Paket C, artinya lulus tapaksa, wan jua sidin salain kalah nasib, Julak Ibus kalah garis tangan jua kalah panjang balahan burit, kada sama wan garis balahan burit nang kaya kawannya itu. Bujur-bujur Julak Ibus sampai kawayahini masih jadi pa-iwakan di Sungai Dama sana. Satiap musim banjir sidin malunta iwak di Karang Mumus wan kawannya Ahim Limpak.
Imbah tahu nang siup itu si Juntakjuntak, kawan Julak Ibus waktu sama-sama SMP bahari. Julak Ibus langsung manulungi Juntakjuntak.
Nang kaya apa sidin mambari partulungan? Di sambungan kisah waluh ini dikisahakan cara Julak Ibus manulung Juntakjuntak siup. @ (kony fahran)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn